18 ಗಂಟೆ ಹುಡುಕಿದಾಗ ಕಾರಿನಲ್ಲಿ ಸಿಕ್ಕಿದ್ದು 21 ಕೋಟಿ ರೂ. ಮೌಲ್ಯದ ಚಿನ್ನದ ಬಿಸ್ಕತ್ತು! ರೆವಿನ್ಯೂ ಗುಪ್ತಚರ ನಿರ್ದೇಶನಾಲಯ ಅಧಿಕಾರಿಗಳು ಸತತ 18 ಗಂಟೆ ಕಾರ್ಯಾಚರಣೆ ನಡೆಸಿದ ನಂತರ ಕಾರಿನಲ್ಲಿ ಅಡಗಿಸಿದ್ದ 43 ಕೆಜಿ ತೂಕದ 21 ಕೋಟಿ ರೂ. ಮೌಲ್ಯದ ಚಿನ್ನದ ಬಿಸ್ಕತ್ ಗಳನ್ನು ಮಣಿಪುರದಲ್ಲಿ ಪತ್ತೆ ಹಚ್ಚುವಲ್ಲಿ ಯಶಸ್ವಿಯಾಗಿದ್ದಾರೆ. ಚಿನ್ನ ಕಳ್ಳಸಾಗಾಣೆ ಮಾಡುತ್ತಿರುವ ಬಗ್ಗೆ ಖಚಿತ ಮಾಹಿತಿ ಮೇರೆಗೆ ದಾಳಿ ಮಾಡಿದ ಅಧಿಕಾರಿಗಳು ಚಿನ್ನದ ಬಿಸ್ಕತ್ ಪತ್ತೆ ಹಚ್ಚಲು ಪರದಾಡಬೇಕಾಯಿತು. ಕಾರಿನಲ್ಲಿ ಮೂರು ಪ್ರತ್ಯೇಕ ಭಾಗ ನಿರ್ಮಿಸಲಾಗಿತ್ತು. ಸುಮಾರು 18 ಗಂಟೆ ಹುಡುಕಿದಾಗ ಕಾರಿನಲ್ಲಿ ವಿದೇಶದಲ್ಲಿ ರೂಪಿಸಲಾಗಿದ್ದ 260 ಚಿನ್ನದ ಬಿಸ್ಕತ್ ಗಳನ್ನು ಪತ್ತೆ ಹಚ್ಚುವಲ್ಲಿ ಅಧಿಕಾರಿಗಳು ಯಶಸ್ವಿಯಾಗಿದ್ದಾರೆ. ಈ ವಾಹನವನ್ನು ಈ ಹಿಂದೆಯೂ ಕೂಡ ಕಳ್ಳಸಾಗಣೆಗೆ ಬಳಲಾಗಿತ್ತು ಎಂದು ಅಧಿಕಾರಿಗಳು ತಿಳಿಸಿದ್ದಾರೆ. ಲಾಕ್ ಡೌನ್ ನಡುವೆಯೂ ಕಳ್ಳಸಾಗಣೆ ಎಗ್ಗಿಲ್ಲದೇ ನಡೆದಿದ್ದು, ಮಣಿಪುರದಲ್ಲಿ ಕಳೆದ ಮೂರು ತಿಂಗಳಲ್ಲಿ 67 ಕೆಜಿ ತೂಕದ 33 ಕೋಟಿ ರೂ. ಮೌಲ್ಯದ ಚಿನ್ನ ಪತ್ತೆ ಹಚ್ಚಲಾಗಿತ್ತು. ಗುವಾಹಟಿಯಲ್ಲಿ 55 ಕೆಜಿ ತೂಕದ ಚಿನ್ನ ಪತ್ತೆಯಾಗಿತ್ತು.